**«Мың бала»**

**республикалық мәдени-ағартушылық жобасын өткізудің тұжырымдамасы**

«Мың бала» республикалық мәдени-ағартушылық жобасы **–** түрлі этникалық топтардың мектеп жасына дейінгі балаларға және мектеп оқушыларына қазақ тілі мен мәдени ортасына бой үйретіп, мемлекеттік тілді меңгеруіне, қазақтың тарихы мен мәдениетін, салт-дәстүрлері мен әдет-ғұрыптарын бойына сіңіру мүмкіндіктерін көздейді.

«Мың бала» жобасының бағдарламасы «мәдени-тілдік бой үйрету» халықаралық тәжірибесінің нәтижелерін ескере отырып құрылғандықтан, барлық қатысушылардың мәдени және тілдік ортаға толығымен ұйысуына мүмкіндік береді: мемлекеттік тілде фильмдер мен мультфильмдер көреді, шығармашылық жобалар қорғайды, театрландырылған қойылымдар көрсетеді, конкурстар мен сайыстарға қатысады.

**Жобаны өткізу мерзімі:**

Жоба 2015 жылғы 6 ақпанда басталып 1 желтоқсанға дейін жыл бойы жалғасады.

**Жобаның мақсаты:**

Тілдерді жеделдете оқытудың «Тілдарын» әдістемесі бойынша «Сиқырлы қалам» инновациялық әдістемелік кешенінің және басқа да озық тіл үйрету құралдарының көмегімен түрлі этностық топтардың балаларына мемлекеттік тілді үйрету.

**Жобаның міндеттері:**

- қоғамдық келісім мен қазақстандық патриотизмді нығайту факторы ретінде мемлекеттік тілдің мәртебесін көтеру;

- мемлекеттік тіл мен қазақ халқы мәдениетінің біріктіруші рөлінің негізінде өскелең ұрпақты әлеуметтендіру;

- мемлекеттік тілді оқытудың сапасын арттыру;

- тіл, мәдениет, салт-дәстүр мен әдет-ғұрыптар арқылы балалардың бойында толеранттылық қарым-қатынас әдебін қалыптастыру.

**Жоба бағдарламасы:**

1. **Тіл мектебі:** «Тілдарын» әдістемесі бойынша қазақ тілін үйретудің авторлық курстары;
2. **«Кемеңгер» шығармашылық академиясы:** 2015 жылдың атаулы күндеріне арналған мектеп оқушылары мен студент жастар арасында қазақ тілінде өтетін шығармашылық жобалар конкурсы;

 3. **«Жас шешен» мектебі:** шешендік өнерді дамыту тренингі – аз уақыт ішінде шешендік өнердің негіздерін игеріп, қарым-қатынас шеберлігін шыңдайтын тиімді курстар мен коммуникативтік тренингтер;

4. **«Көңілді балалар» ойын алаңы:** демалыспен ұштастырылғанұлттық және спорттық ойындар, конкурстар мен викториналар;

 5. **«Ынтымағы жарасқан, туған өлкем»:** мемлекеттік тілде келесі бағыттар бойынша конкурстар өткізу: Қазақстан халқының бірлігіне арналған эссе, өлеңдер мен тақпақтар жазу.

**Жобаның өткізілетін орны мен уақыты:**

«Мың бала» жобасы Қазақстанның барлық өңірлерінде *2015 жылғы 6 ақпаннан бастап 1 желтоқсанға дейін* өткізіледі.

**Жобаны орындаушылар:**

Облыстар, Астана мен Алматы қалаларының әкімдіктері, этномәдени бірлестіктер.

**Ақпараттық қамтамасыз ету:**

Жоба туралы бұқаралық ақпарат құралдарында, әлеуметтік желілерде ақпарат тарату көзделген. Қазақстан халқы Ассамблеясының [www.assembly.kz](http://www.assembly.kz) ресми сайтында арнайы бет жұмыс істейді. Онда «Мың бала» жобасының жаңалықтары, оқытушыларымен, қатысушыларымен, әріптестермен жүргізілген сұхбаттар орналастырылады. Қорытынды баспасөз мәслихаттарын өткізу жоспарлануда.

**Күтілетін нәтиже** – интерактивті оқыту нысанында ауызша сөйлеп машықтану арқылы тілді тез үйрету.

*Жобаны іске асыру нәтижесінде:*

1) «Мың бала – татулық тірегі!» атты деректі фильм шығарылады;

2) 1000 мектеп оқушысы – қазақ тілінде еркін сөйлейтіндердің және мемлекеттік тілді үйретуді насихаттайтын еріктілердің қатарында болады;

3) «Қазақстан – менің елім!» жобасына қатысушылардың шығармашылық жұмыстарының жинағы жарияланады.

5 миллионнан астам респондент осы жоба туралы телехабарлар, радиорепортаждар, дөңгелек үстелдер, баспасөз мәслихаттары арқылы танысады және «Мың бала» жобасының әріптестері болады.

\_\_\_\_\_\_\_\_\_\_\_\_\_\_\_\_\_\_\_